钦定古今图书集成/明伦汇编/官常典/第681卷 > 张述
## 钦定古今图书集成/明伦汇编/官常典/第681卷 > 张述

按《宋史》本传：“述字绍明，遂州小溪人。举进士，调咸阳
县主簿，改大理寺丞，迁太常博士。皇祐中，仁宗未有
嗣，述上书曰：‘生民之命，系于宗庙社稷，而继嗣为之
本。匹夫有百金之产，犹能定谋托后，事出于素，况有
天下者哉？陛下承三圣之业，传之千万年，斯为孝矣。
宗庙社稷，未有托焉，此臣所以夙夜彷徨，而为陛下
忧也。谓宜慎择宗亲才而贤者，异其礼秩，试以职务，
俾内外知圣心有所属，则天下大幸’。”至和元年，复上
疏曰：“臣闻明两作《离》，大人以继，明照四方。离为日，君
象也。二明相继，故能久照。东昇西没，昼夜迭运，数之
常也。陛下御天下且三纪矣，是日之正中也，而未闻
以继照为虑，臣窃疑之。历观前世，或令出宫闱，或谋
起阍寺，或奸臣首义，利，幼主以专政，假后宫以盗权，
安危之机，发于顷刻，朝议恬然，曾不为计，此臣拳拳
为陛下言也。”述前后七上疏，最后语尤激，仁宗终不
以为罪。述慷慨喜论事，历通判延州、知泗州，皆有政迹。后以尚书职方员外郎，为江、浙、荆湖、福建、广南路
提点坑冶铁钱事，行至万州，道病卒。